USA tegutseb jõuliselt Palestiina riigi loomise nimel ja avaldab selleks Iisraelile tugevat survet. Põhjustest kirjutasin ühes varasemas postituses. Nüüd teatas Rice avalikult, et Olmert hakkab Abbasiga iga nädal kohtuma!! Iisrael üritab vastu punnida. Juutide arvates aitavad kohtumised Abbasiga vaid Hamasi legaliseerida, kuna juudid ise ei võida neist kohtumistest midagi. Samuti ei tähenda Iisraeli riigi  tunnustamine palestiinlaste poolt aastakümneid kestnud sõjaseisukorra lõppu. Araablaste suhtumine Iisareli jääb samaks ja Tel Avivis teatakse seda väga hästi. Iisrael ei võidaks saudide rahuplaanist midagi. Küll aga palestiinlased ja USA vabariiklased, kes saavad näidata, et on Iraagi kaose kõrval suutelised regioonis ka konstruktiivselt tegutsema.  Rice kasutab seejuures ära Iisraeli valitsuse nõrkust. Olmerti reiting on 3% ligi, mis on sama nagu Jeltsinil halvimatel aegadel. Võib-olla annab olematu reiting  peaministrile vabaduse teha ebapopulaarseid otsuseid? Palestiinlased on suutnud rahvusvahelist isolatsiooni edukalt vältida. Õigel ajal lülitati valitsuse koosseisu mõned mõõdukad tegelased, kes tegid Läänele palestiinlastega suhtlemise kergeks. Me suhtleme palestiinlaste mitte Hamasiga.  Lõpetuseks. Rice rabab praegu korraga mitmel rindel. Äsja sõlmisid USA ja Aserbaidzhaan koostöö memorandumi Kaspia JO küsimuses. Sisu on salastatud, kuid tundub, et see on seotud Dohas 9.04. plaanitud gaasi OPECi  allkirjastamisega. Mis trikiga sundis USA Bakuud oma välispoliitikat revideerima, pole selge. Seni oli noor Alijev püsinud isa kursil ehk siis head suhted Moskvaga ja konkurents Turkmeeniaga. Nüüd on vastupidi. USA kaasabil otsib Bakuu ise kontakti Turkmeeniaga, kuna suhted Venega on jahenenud.